Te Fee Tɛŋŋ Ni Wala Je Shishi​—Kɛtsɔ Adebɔɔ Nɔ Loo Kɛtsɔ Sutsakemɔ Nɔ?\nKANEMƆ YƐ Abkhaz Afrikaans Albania Amharic Arabic Azerbaijani Belize Kriol Bislama Blɔfo Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatia Czech Denmark Dutch Estonia Fiji Finland French Ga Georgia Germany Gun Haitian Creole Hebri Hela Hungary Iloko Indonesia Italia Japan Kikuyu Kiluba Kinyarwanda Kirghiz Kirundi Korea Lingala Lithuania Malagasy Malay Malayalam Malta Myanmar Nepali Norway Persia Poland Portugal (Portugal) Portuguese (Brazil) Romania Russia Serbia (Roma) Serbian (Cyrillic) Seychelles Creole Shona Slovak Slovenia Spania Swahili Sweden Tagalog Telugu Thailand Tsonga Turkey Ukrain Valencian Vietnam Yoruba\nTe Fee Tɛŋŋ Ni Wala Je Shishi?\nMɛni okɛbaawo gbɛhe ni ashi lɛ?\nWALA BA KƐTSƆ . . . NƆ\nMɛi komɛi baakɛɛ akɛ, mɔ ni sumɔɔ jeŋ shikpamɔ lɛ baakɔ “sutsakemɔ” ni mɔ ni sumɔɔ Nyɔŋmɔ jamɔ lɛ baakɔ “adebɔɔ.”\nShi jeee be fɛɛ be eyɔɔ nakai.\nAnɔkwa sane ji akɛ, mɛi ni etee skul kɛshɛ shɔŋŋ, ni jeŋ shikpalɔi fata he lɛ, ateŋ mɛi pii ayiŋ etɛɛɛ amɛ yɛ sutsakemɔ tsɔɔmɔ lɛ he.\nSusumɔ filikilɔi ahe nilelɔ kpanaa ni atsɛɔ lɛ Gerard, ni kase sutsakemɔ he nii yɛ kɔleji lɛ he okwɛ. Ewie akɛ: “Kɛ́ wɔmiifee kaa lɛ, miŋmaa nibii ni mitsɔɔlɔi lɛ kpaa gbɛ lɛ, shi yɛ mitsui mli lɛ, miheee nɔ ni amɛtsɔɔ mi lɛ miyeee.”\nMɛni hewɔ ewa kɛhã jeŋ shikpalɔi komɛi po akɛ amɛbaakpɛlɛ nɔ akɛ wala ba kɛtsɔ sutsakemɔ nɔ lɛ? Kɛhã sanebimɔ nɛɛ hetoo lɛ, hã wɔsusu sanebimɔi enyɔ komɛi ni hãa niiamlitaolɔi babaoo ayiŋ feɔ amɛ enyɔɔnyɔ lɛ ahe wɔkwɛ: (1) Te fee tɛŋŋ ni wala je shishi? kɛ (2) Te fee tɛŋŋ ni aná nibii ni wala yɔɔ amɛmli lɛ henɔi srɔtoi lɛ?\nNƆ NI MƐI KOMƐI KƐƆ. Wala ba trukaa kɛjɛ nɔ ko ni wala bɛ mli lɛ mli.\nNƆ HEWƆ NI MƐI KOMƐI NYAAA HETOO NƐƐ HE. Ŋmɛnɛ lɛ, jeŋ shikpalɔi ele wala he nibii babaoo fe bei fɛɛ ni eho, shi loloolo lɛ, amɛnyɛko amɛkɛ nɔmimaa atsɔɔ nɔ tuuntu ni wala ji. Esoro nibii ni wala bɛ amɛmli lɛ yɛ wala yibii bibii kwraa lɛ po ahe.\nKɛ́ jeŋ shikpalɔi miitsɔɔ bɔ ni shihilɛ ji yɛ afii akpekpe toi akpei abɔ ni eho lɛ amli lɛ, amɛyiŋ kɛkɛ amɛkaa. Amɛhiɛ susumɔi srɔtoi yɛ he ni wala je shishi kɛjɛ lɛ he, akɛ nɔkwɛmɔnɔ lɛ, mɛi komɛi susuɔ akɛ eje shishi kɛjɛ gɔŋ ko ni fɛ mli, ni mɛi komɛi hu kɛɛ eje shishi kɛjɛ ŋshɔ lɛ shishi. Mɛi komɛi hu susuɔ akɛ, nibii ni bua amɛhe naa kɛfee wala lɛ fee ekome yɛ je lɛŋ he ko dani no sɛɛ lɛ amɛbatsɔ wala yɛ shikpɔŋ lɛ nɔ. Shi enɛ hãaa wɔná hetoo wɔhã sanebimɔ ni ji, te fee tɛŋŋ ni wala je shishi lɛ? Moŋ lɛ, ehãa sane lɛ fee hwanyaŋŋ.\nJeŋ shikpalɔi tsɔɔ akɛ ekolɛ nibii bibii komɛi yɛ ni batsɔmɔ DNA loo nɔ ni hãa wɔnaa adebɔɔ nibii bɔ ni amɛyɔɔ lɛ. Eeenyɛ efee akɛ nibii bibii nɛɛ ba trukaa kɛjɛ nibii ni wala bɛ amɛmli lɛ amli, ni amɛ diɛŋtsɛ amɛjara amɛmli yɛ amɛhenɔi anaa. Kɛ̃lɛ jeŋ shikpalɔi enako odaseyeli ko ni tsɔɔ akɛ nibii bibii nɛɛ eko ehi shi pɛŋ, ni amɛnyɛko amɛfee eko tamɔ nakai.\nBɔ ni adebɔɔ nibii ni wala yɔɔ amɛmli lɛ kɛ saji toɔ ni amɛkɛtsuɔ nii lɛ hãa esoroɔ amɛ kwraa yɛ nibii krokomɛi ahe. Wala yibii lɛ nyɛɔ amɛnuɔ saji ni yɔɔ nɔ ni Blɔfo tsɛɔ lɛ genetic code lɛ mli lɛ shishi, ni amɛkɛtsuɔ nii. Jeŋ shikpalɔi komɛi kɛ genetic code lɛ toɔ kɔmpiuta sɔftwɛɛ he, ni amɛkɛ bɔ ni wala yibii lɛ yɔɔ lɛ toɔ kɔmpiuta lɛ diɛŋtsɛ he. Shi mɛi ni tsɔɔ sutsakemɔ tsɔɔmɔ lɛ nyɛɛɛ atsɔɔ he ni genetic code lɛ je shishi kɛjɛ lɛ mli.\nNiyenii mli hewalɛ ni atsɛɔ lɛ protein lɛ yeɔ ebuaa ni wala yibii nyɛɔ etsuɔ nii jogbaŋŋ. Amino acids ohai abɔ ni etsara yɛ gbɛ pɔtɛɛ ko nɔ lɛ ji nɔ ni feɔ protein. Kɛfata he lɛ, dani protein lɛ baanyɛ etsu nii jogbaŋŋ lɛ, esa akɛ edrɔ emli bɔ ni baahã enyɛ ená koji etɛ. Jeŋ shikpalɔi komɛi emu sane naa akɛ ewa waa akɛ abaanyɛ aná protein bibioo kome po ni jeee mɔ ko fee. Datrɛfonyo ko ni atsɛɔ lɛ Paul Davies lɛ ŋma akɛ: “Akɛni protein srɔtoi akpei abɔ ji nɔ ni feɔ wala yibii kome hewɔ lɛ, nilee bɛ mli akɛ abaakɛɛ akɛ amɛba yɛ heniianaa.”\nBƆ NI AMU SANE NAA AHÃ. Be ni atsɔ jeŋ shikpamɔ gbɛi srɔtoi fɛɛ anɔ atao nii amli afii nyɔŋmai abɔ sɛɛ lɛ, anɔkwa sane ni ana nɔŋŋ ji akɛ wala jɛ wala ko ni yɔɔ momo mli kɛba.\nTe Fee Tɛŋŋ Ni Aná Nibii Ni Wala Yɔɔ Amɛmli Lɛ Henɔi Srɔtoi Lɛ?\nNƆ NI MƐI KOMƐI KƐƆ. Klɛŋklɛŋ nii ni wala yɔɔ mli lɛ mli jara fiofio kɛbatsɔ nibii srɔtoi ni wala yɔɔ amɛmli, eko ji gbɔmɛi. Amɛkɛɛ gbɔmɛi ba shihilɛ mli kɛkɛ shi jeee yɛ gbɛjianɔtoo pɔtɛɛ ko naa.\nNƆ HEWƆ NI MƐI KOMƐI KƐ HETOO NƐƐ KPÃAA GBEE. Wala yibii komɛi yɛ ŋwanyaŋŋ fe ekrokomɛi. Niiamlitaomɔ wolo ko tsɔɔ mli akɛ, bɔ ni feɔ ni wala yibii ni bɛ ŋwanyaŋŋ lɛ batsɔmɔɔ wala yibii ni yɔɔ ŋwanyaŋŋ lɛ ji sane ni ji enyɔ nɔ, yɛ bɔ ni fee ni wala je shishi lɛ sɛɛ, ni sutsakemɔ tsɔɔlɔi nyɛko ana naa.”\nJeŋ shikpalɔi eyɔse akɛ, protein bibii komɛi tsaraa kɛfeɔ nɔ ko tamɔ mashiŋ bibii yɛ wala yibii lɛ eko fɛɛ eko mli, ni nomɛi feɔ ekome kɛtsuɔ nibii komɛi ni yɔɔ ŋwanyaŋŋ lɛ ahe nii. Nitsumɔi nɛɛ ekomɛi ji, amɛkɛ niyenii mli hewalɛi lɛ yaa gbɔmɔtso lɛ hei srɔtoi ni amɛhãa gbɔmɔtso lɛ náa hewalɛ, amɛsaa wala yibii lɛ hei ni efite lɛ, ni amɛhãa wala yibii lɛ kɛ amɛhe shãraa. Ani nɔ ko ni ba kɛkɛ ni jeee mɔ ko to he gbɛjianɔ lɛ baanyɛ ato nɔ ko ni yɔɔ ŋwanyaŋŋ tamɔ nɛkɛ he gbɛjianɔ ni enyɛ etsu nii jogbaŋŋ nɛkɛ? Ewa kɛhã mɛi babaoo akɛ amɛbaakpɛlɛ tsɔɔmɔ nɛɛ nɔ.\nKɛ́ nuu he nu kɛ yoo wɔlɔ kpe lɛ, ejeɔ shishi etsɔɔ gbɔmɔ, ni nakai eji yɛ kooloi hu agbɛfaŋ. Wala yibii ni yɔɔ nɔ ni jɛɔ sharamɔ nɛɛ mli kɛbaa lɛ faa, ni fiofio lɛ etsɔɔ bi, kɛkɛ lɛ gbɔmɔtso lɛ he nibii ebɔi he baa. Sutsakemɔ tsɔɔlɔi lɛ nyɛko amɛtsɔɔ bɔ ni feɔ ni wala yibii lɛ nyɛɔ eleɔ nɔ ni sa akɛ etsɔ, kɛ he ni esa akɛ eya yɛ bi lɛ mli.\nAmrɔ nɛɛ jeŋ shikpalɔi eyɔse akɛ dani kooloo ko baanyɛ atsɔ kooloo henɔ kroko lɛ, ebaabi ni tsakemɔ lɛ aje shishi yɛ ewala yibii bibii kwraa lɛ amli. Shi akɛni jeŋ shikpalɔi lɛ nyɛɛɛ atsɔɔ bɔ ni baafee ni atsɔ sutsakemɔ nɔ afee wala yibii ni bɛ haŋtsii kwraa lɛ po lɛ, ani nilee yɛ mli akɛ abaakɛɛ akɛ kooloi henɔi srɔtoi ni yɔɔ shikpɔŋ lɛ nɔ lɛ ba kɛkɛ ni gbɛjianɔtoo kpakpa ko kwraa bɛ he? Nibii ni wala yɔɔ amɛmli ahe nilelɔ kpanaa ko ni atsɛɔ lɛ Michael Behe lɛ wie yɛ bɔ ni kooloi yɔɔ lɛ ahe akɛ: “Niiamlitaomɔ ehã ana nibii ni akpaaa gbɛ ni yɔɔ ŋwanyaŋŋ kɛ naakpɛɛ moŋ, shi anyɛko atsɔɔ bɔ ni abaanyɛ atsɔ sutsakemɔ nɔ ahã nibii ni yɔɔ ŋwanyaŋŋ nɛɛ atsɔmɔ nibii krokomɛi ni yɔɔ ŋwanyaŋŋ ni jeee mɔ ko to he gbɛjianɔ.”\nGbɔmɛi adesai ahiɛ yɛ amɛhe nɔ, ni amɛle nibii ni yaa nɔ yɛ amɛhewɔŋ, amɛnyɛɔ amɛsusuɔ nii ahe ni amɛjwɛŋɔ, amɛnyɛɔ amɛjieɔ sui kpakpai tamɔ ejurɔfeemɔ kɛ hekɛafɔleshãa kpo, ni amɛle nɔ ni ja kɛ nɔ ni ejaaa, amɛle nɔ ni hi kɛ nɔ ni ehiii. Sutsakemɔ tsɔɔmɔ tsɔɔ akɛ nii ni wala yɔɔ mli lɛ mli jara fiofio kɛbatsɔ nibii srɔtoi ni wala yɔɔ amɛmli. Shi anyɛŋ adamɔ enɛ nɔ atsɔɔ bɔ ni fee ni adesa jwɛŋmɔ lɛ nyɛɔ ehãa gbɔmɔ nyɛɔ ejieɔ sui nɛɛ akpo lɛ mli..\nBƆ NI AMU SANE NAA AHÃ. Mɛi komɛi maa nɔ mi doo akɛ, wala tsɔ sutsakemɔ nɔ kɛba, shi mɛi komɛi heee enɛ amɛyeee. Ni mɛi komɛi hu kɛ sutsakemɔ tsɔɔmɔ ni kɔɔ bɔ ni fee ni nibii ni wala yɔɔ amɛmli lɛ shwere ni aná henɔi srɔtoi lɛ he lɛ kpãaa gbee.\nHetoo Ni Esa Akɛ Asusu He Waa\nBe ni asusu odaseyelii ni kɔɔ sane nɛɛ he jogbaŋŋ lɛ, mɛi babaoo mu sane naa akɛ mɔ ko ni bɔ wala. Hã wɔsusu nilelɔ kpanaa ko ni atsɛɔ lɛ Antony Flew, ni be ko ni eho lɛ, eheɔ eyeɔ waa akɛ Nyɔŋmɔ bɛ lɛ niiashikpamɔ lɛ he wɔkwɛ. Be ni ená ele bɔ ni wala yɔɔ ŋwanyaŋŋ hã kɛ mlai ni kudɔɔ adebɔɔ nibii ni yɔɔ je lɛ mli lɛ, etsake ejwɛŋmɔ. Etsɛ wiemɔ ko ni kɛ́ blema jeŋ nilelɔi susu sane ko he amɛgbe naa lɛ, amɛkɛɔ lɛ yisɛɛ ekɛɛ: “Esa akɛ wɔkpɛlɛ nɔ ni odaseyeli lɛ maa nɔ mi lɛ nɔ, kɛ́ jeee no wɔkpaa gbɛ po.” Nilelɔ Kpanaa Flew na akɛ odaseyeli lɛ tsɔɔ akɛ Bɔlɔ ko yɛ.\nGerard, ni atsĩ etã yɛ sane nɛɛ shishijee lɛ hu mu sane naa nakai nɔŋŋ. Yɛ skul babaoo ni etee kɛ enitsumɔ akɛ filikilɔi ahe nilelɔ kpanaa lɛ fɛɛ sɛɛ lɛ, ekɛɛ akɛ: “Minaaa odaseyeli ko ni tsɔɔ akɛ wala ba trukaa kɛjɛ nɔ ko ni wala bɛ mli lɛ mli. Bɔ ni ato nibii ni wala yɔɔ amɛmli lɛ ahe gbɛjianɔ jogbaŋŋ kɛ bɔ ni amɛyɔɔ ŋwanyaŋŋ lɛ hãa minaa akɛ bɔ fɛɛ bɔ ni fee lɛ mɔ ko kɛ̃ fee, ni eto amɛhe gbɛjianɔ.”\nBɔ ni mɔ ko baanyɛ ale nitɛŋlɔ ko jogbaŋŋ kɛtsɔ nibii ni etɛŋ lɛ amli ni ebaapɛi lɛ nɔ lɛ, nakai nɔŋŋ Gerard kase adebɔɔ nibii ahe nii ni eyɔse Bɔlɔ lɛ sui lɛ. Kɛfata he lɛ, Gerard ŋɔ be kɛkase wolo ko ni jɛ Bɔlɔ lɛ ŋɔɔ, ni ji Biblia lɛ. (2 Timoteo 3:​16) Ená hetoi ni hãa mɔ tsui nyɔɔ emli kɛhã sanebimɔi ni kɔɔ adesai ayinɔsane he, kɛ naagbai ni mɛi kɛkpeɔ ŋmɛnɛ lɛ anaa tsabaa yɛ mli. Enɛ hã ená nɔmimaa akɛ, Biblia lɛ ji wolo ni jɛ mɔ ko ni le nii fe mɔ fɛɛ mɔ ŋɔɔ.\nGerard na akɛ hetoi ni Biblia lɛ kɛhãa lɛ ji nɔ ko ni sa akɛ asusu he waa. Wɔmiiwo bo hewalɛ ni bo hu okane okwɛ.\nBIBLIA LƐ ETEEE SHI EWOOO JEŊ SHIKPAMƆ. Nɔ ni tamɔɔɔ nakai lɛ, ewoɔ mɛi hewalɛ ni amɛkase adebɔɔ nibii ahe nii. (Yesaia 40:26) Eyɛ mli akɛ Biblia lɛ jeee jeŋ shikpamɔ wolo moŋ, shi kɛ́ ewie nɔ ko lɛ jeŋ shikpamɔ nyɛɛɛ aje he ŋwane. Akɛ nɔkwɛmɔnɔ lɛ, Biblia lɛ etsɔɔɔ akɛ akɛ gbii ekpaa ni eko fɛɛ eko hiɛ ŋmɛlɛtswaa 24 bɔ ade. Wiemɔ ni ji “gbi” ni akɛtsu nii yɛ Mose Klɛŋklɛŋ wolo lɛ mli lɛ tsɔɔ be kpalaŋŋ ko.\nBiblia Lɛ Tsɔɔ Akɛ . . .\nWALA JƐ WALA MLI KƐBA. “Bo [Nyɔŋmɔ] oŋɔɔ wala jɛɔ.”​—Lala 36:9.\nNYƆŊMƆ BƆ TSEI KƐ KOOLOI ‘YƐ AMƐHENƆ.’ (1 Mose 1:​11, 12, 21, 24, 25) Biblia lɛ efooo husui yɛ ‘henɔi’ nɛɛ ahe. Enɛ hãa anyɛɔ anáa nibii nɛɛ eko fɛɛ eko henɔi srɔtoisrɔtoi.\nNYƆŊMƆ BƆ ADESAI BƆ NI BAAHÃ AMƐNYƐ AMƐJIE SUI NI EYƆƆ LƐ AKPO. Sui nɛɛ ekomɛi ji suɔmɔ, ekpakpafeemɔ, kɛ jalɛsaneyeli. “Nyɔŋmɔ kɛɛ: ‘Hã wɔbɔ gbɔmɔ tamɔ bɔ ni wɔyɔɔ lɛ, tamɔ wɔhenɔ.’”​—1 Mose 1:​26.\nSutsakemɔ Kɛ Adebɔɔ Jeŋ Shikpamɔ Kɛ Biblia Lɛ\nBɔ Ni Fee Ni Wala Ba​—Susumɔi Ni Mɛi Hiɛ Yɛ He\nAni Yiŋtoo ko Hewɔ Afee Wɔshikpɔŋ Lɛ?